#### E L Ő T E R J E S Z T É S

### Szombathely Megyei Jogú Város közgyűlésének

### Gazdasági és Városstratégiai Bizottságának

### 2017. február 27-i ülésére

*Tájékoztató Szombathely, Szent Márton u. 75. – Kisfaludy Sándor u. 70. társasháznál közforgalom elől elzárt terület kialakításáról*

A Szombathely, Szent Márton u. 75. – Kisfaludy Sándor u. 70. számútársasház közös képviseletét ellátó SZOVA Zrt. Városüzemeltetési Igazgatóság Társasház kezelési Osztály 2017. január 19-én kelt levelével azzal a kéréssel fordult Szombathely Megyei Jogú Város Önkormányzatához, hogy a társasház közforgalom elől el nem zárt magánút megnevezésű funkció megszűntetését követően a Kisfaludy Sándor utcai kapu napközbeni zárva tartásához járuljon hozzá.

A Gazdasági és Városstratégiai Bizottság 2015. április 13-i ülésén 128/2015. (IV.13.) sz. GVB határozatával az alábbi határozatot hozta:

„A Gazdasági és Városstratégiai Bizottság a Szombathely, Szent Márton u. 75. – Kisfaludy Sándor u. 70. szám alatti társasház (Nap Ház) közlekedési területeinek közforgalom elől elzárt kialakításával egyetért, azzal a kikötéssel, hogy az üzletek nyitvatartási ideje alatt a kaput nyitva kell tartani, amiről a társasház köteles gondoskodni.”

A lakosság és a társasház épületében működő üzletek tulajdonosainak érdekellentéte miatt a Vas Megyei Kormányhivatal Műszaki Engedélyezési és Fogyasztóvédelmi Főosztály a Szombathely, 6606 hrsz-ú ingatlanon lévő közforgalom elől el nem zárt parkolóhelyek ügyében az érintettekkel helyszíni bejárást tartott.

A bejárás alapján 2016. november 24-én kelt VA6UO/NS/A/799-3/2016. iktatószámú határozatával kötelezte a 6605 hrsz-ú ingatlanon lévő társasház tulajdonosi körét, hogy az ingatlan 6608 hrsz (Kis utca) és 6674/2 hrsz. (Kisfaludy Sándor utca) felől bejáratokon elhelyezett, a közlekedést megakadályozó kapukat távolítsa el, a „közforgalom elől el nem zárt” funkciót az ingatlan nyilvántartásba jegyeztesse be. A társasháznak kezdeményeznie kell a Közlekedési Hatóságnál a Szombathely, 6605 hrsz-ú ingatlanon kialakított „közforgalom elől el nem zárt” gépjármű várakozóhelyek közforgalom előli elzárására vonatkozó közlekedéshatósági engedélyezési eljárást. A Hatóság elrendelte továbbá, hogy a hatósági eljárás lezártáig a kapukat nyitva kell tartani.

A határozatban előírtak alapján a társasház 2017. január 17-én lakógyűlést tartott, 1/2017. (01.17.) sz. határozattal az alábbi döntést hozták az ügyben:

„A Kisfaludy Sándor utcai kaput bezárja, melynek nyitása továbbiakban is elektromos kapumozgató rendszer segítségével, telefonhívással és távirányítóval történik.

A Szent Márton utcai kaput nyitva tartja gyalogos és gépkocsival történő belépésre az üzletek nyitvatartási ideje alatt.

A közgyűlés felkéri a közös képviselőt, hogy az udvar „közforgalom elől el nem zárt” területének közforgalom előli elzárására vonatkozó közlekedéshatósági engedélyezési eljárást indítsa meg.”

A Kisfaludy Sándor utcai északi kapu lezárásával a társasház a déli oldali, Szent Márton utca felől megközelíthető kapu kizárólag jobbra a 6608 hrsz-ú ingatlanon kialakított közterületi parkolón keresztül lenne megközelíthető. Az északi kapu zárása által megszűnne a Nádasdy Ferenc utca – Szent Márton utcai jelzőlámpás csomópontot lerövidítő, a társasház udvarán keresztül áthaladó forgalom, valamelyest csökkenhet a társasház udvarán az idegen gépjárművek várakozása is. A 6608 hrsz-ú parkolót elhagyva a társasház forgalma jobbra haladva közlekedhet.

A társasház közös képviselőjének kérése alapján javaslom támogatni, hogy a Szombathely, Szent Márton u. 75. – Kisfaludy Sándor u. 70. szám alatti társasház Kisfaludy Sándor utca felőli kapuja napközben is zárva legyen. A társasház területén kialakított parkolók megközelítését a Szent Márton utca felől kell biztosítani az üzletek nyitvatartási ideje alatt.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2017. február „ ”**

/: **Illés Károly** :/

alpolgármester

**Határozati Javaslat**

**…./2017. (II.27.) sz. Gazdasági és Városstratégiai Bizottsági** **Határozat**

A Gazdasági és Városstratégiai Bizottság a Szombathely, Szent Márton u. 75. – Kisfaludy Sándor u. 70. szám alatti társasház (Nap Ház) közlekedési területeinek közforgalom elől elzárt kialakítására vonatkozó előterjesztést megtárgyalta, a 128/2015. (IV.13.) sz. GVB határozatát az alábbiak szerint módosítja:

A Gazdasági és Városstratégiai Bizottság egyetért azzal, hogy a Szombathely, Szent Márton u. 75. – Kisfaludy Sándor u. 70. szám alatti társasház Kisfaludy Sándor utca felőli kapuja napközben is zárva legyen. A társasház területén kialakított parkolók megközelítését a Szent Márton utca felől kell biztosítani az üzletek nyitvatartási ideje alatt.

**Felelős:** Dr. Puskás Tivadar, polgármester

Lendvai Ferenc, a bizottság elnöke

Illés Károly, alpolgármester

(a végrehajtásért: Lakézi Gábor, a Városüzemeltetési Osztály vezetője)

**Határidő:** Folyamatos